అబ్దుల్ ఖాదిర్ (క్రికెటర్)

అబ్దుల్ ఖాదిర్ ఖాన్ (1955, సెప్టెంబరు 15 - 2019, సెప్టెంబరు 6) పాకిస్తాన్ తరపున లెగ్ స్పిన్ బౌలింగ్ చేసిన అంతర్జాతీయ క్రికెటర్. 1970లు - 1980ల నుండి లెజెండరీ లెగ్ స్పిన్నర్‌గా పరిగణించబడ్డాడు. లెగ్ స్పిన్నర్లకు రోల్ మోడల్ గా నిలిచాడు. తరువాత పాకిస్తాన్ క్రికెట్ బోర్డు వ్యాఖ్యాతగా, చీఫ్ సెలెక్టర్‌గా పనిచేశాడు. పాకిస్తాన్ క్రికెట్ నిర్వాహకులతో అభిప్రాయ భేదాల కారణంగా రాజీనామా చేశాడు.

1977 - 1993 మధ్యకాలంలో 67 టెస్టులు, 104 వన్డే ఇంటర్నేషనల్ మ్యాచ్‌లలో ఆడాడు. ఐదు వన్డేలలో పాకిస్తాన్ క్రికెట్ జట్టుకు కెప్టెన్‌గా ఉన్నాడు. టెస్ట్ క్రికెట్‌లో, 1987లో ఇంగ్లాండ్‌పై స్వదేశంలో మూడు టెస్టు మ్యాచ్‌లలో 437 పరుగులకు 30 వికెట్లు తీశాడు. ఇది ఇతని అత్యుత్తమ ప్రదర్శన. 1987లో అదే సిరీస్‌లో గడ్డాఫీ స్టేడియంలో అదే జట్టుపై 56 పరుగులకు తొమ్మిది వికెట్లు తీసుకున్న టెస్ట్ ఇన్నింగ్స్‌లో పాకిస్థాన్ అత్యుత్తమ బౌలింగ్ గణాంకాలను సాధించాడు. 2022 నవంబరులో, ఇతను ఐసీసీ హాల్ ఆఫ్ ఫేమ్‌లోకి ప్రవేశించాడు.

వన్డేలలో, 1983 క్రికెట్ ప్రపంచ కప్ సందర్భంగా శ్రీలంకపై 44 పరుగులకు ఐదు వికెట్లు తీశాడు. ఇది అత్యుత్తమ బౌలింగ్ గణాంకాలుగా నమోదయింది. 1983, 1987 క్రికెట్ ప్రపంచ కప్‌లలో పాకిస్తాన్ జట్టులో సభ్యుడిగా ఉన్నాడు.

 అంతర్జాతీయ కెరీర్ 
 టెస్ట్ కెరీర్ 
అబ్దుల్ ఖాదిర్ 1977, డిసెంబరు 14న తన సొంత మైదానమైన గడ్డాఫీ స్టేడియంలో ఇంగ్లాండ్‌తో జరిగిన మ్యచ్ లో అరంగేట్రం చేశాడు. 1977-90 సమయంలో 67 టెస్ట్ మ్యాచ్‌లు ఆడాడు, 236 వికెట్లు తీశాడు, 32.80 సగటుతో 15 ఐదు వికెట్లు సాధించాడు. 1987లో లాహోర్‌లోని గడ్డాఫీ స్టేడియంలో ఇంగ్లాండ్‌పై అతని అత్యుత్తమ బౌలింగ్ ప్రదర్శన. మూడు అర్ధసెంచరీలతో సహా 1,029 పరుగులు చేశాడు. 1990 డిసెంబరులో గడాఫీ స్టేడియంలో వెస్టిండీస్‌తో జరిగిన మ్యాచ్ లో చివరి టెస్ట్ ఆడాడు.

 వన్ డే ఇంటర్నేషనల్ కెరీర్ 
1983 క్రికెట్ ప్రపంచ కప్ సందర్భంగా ఎడ్జ్‌బాస్టన్‌లో న్యూజిలాండ్‌పై అబ్దుల్ ఖాదిర్ తన వన్డే క్రికెట్ అరంగేట్రం చేశాడు; 12 ఓవర్లలో 21 పరుగులిచ్చి నాలుగు వికెట్లు తీశాడు. ఇతనికి మ్యాన్ ఆఫ్ ది మ్యాచ్ అవార్డు లభించింది. ఆ టోర్నమెంట్‌లో 22.00 సగటుతో 264 పరుగులకు 12 వికెట్లు తీశాడు.

 కెప్టెన్సీ 
అబ్దుల్ ఖాదిర్ కెప్టెన్‌గా రాణించలేకపోయాడు. 1987-88, 1988-89 మధ్యకాలంలో ఐదు టెస్ట్ మ్యాచ్‌లలో పాకిస్తాన్ క్రికెట్ జట్టుకు నాయకత్వం వహించాడు, వాటిలో నాలుగింటిలో ఓడిపోయాడు. రెగ్యులర్ కెప్టెన్ జావేద్ మియాందాద్ లేకపోవడంతో ఇంగ్లాండ్‌పై మొదటిసారి పాకిస్థాన్‌కు కెప్టెన్‌గా వ్యవహరించాడు. వన్డే మ్యాచ్‌లలో, 1988 ఆసియా కప్‌లో వరుసగా నాలుగో, ఐదవ మ్యాచ్‌లో బంగ్లాదేశ్, భారత్ తో జరిగిన మ్యాచ్ లలో పాకిస్తాన్‌కు నాయకత్వం వహించాడు; బంగ్లాదేశ్‌ను 173 పరుగుల తేడాతో ఓడించిన పాకిస్థాన్, భారత్ చేతిలో నాలుగు వికెట్ల తేడాతో ఓడిపోయింది.

 చీఫ్ సెలెక్టర్ గా 
2008 నవంబరులో భారతదేశంతో జరిగే సిరీస్‌కి చీఫ్ సెలెక్టర్‌గా నియమించబడ్డాడు. మూడు టెస్టులు, ఐదు వన్డేలు, మూడు టీ20ల సిరీస్‌కి పాకిస్తాన్ ఆతిథ్యం ఇవ్వడానికి షెడ్యూల్ చేయబడింది; 2008 ముంబై దాడుల తర్వాత ఇరు దేశాల దౌత్య సంబంధాలు క్షీణించడంతో సిరీస్ జరగలేదు. 2009 జూన్ లో తన పదవికి రాజీనామా చేశాడు.

 వ్యక్తిగత జీవితం 
అబ్దుల్ ఖాదిర్ 1955 సెప్టెంబర్ 15న పాకిస్థాన్‌లోని పంజాబ్‌లోని లాహోర్‌లో జన్మించాడు. ఇతని సోదరుడు, అలీ బహదూర్, 1986-87లో 10 ఫస్ట్-క్లాస్ మ్యాచ్‌లలో పాల్గొన్న లెగ్-స్పిన్నర్ గా రాణించాడు. అబ్దుల్ ఖాదిర్ ముగ్గురు కుమారులు రెహ్మాన్ ఖాదిర్, ఇమ్రాన్ ఖాదిర్, సులామాన్ ఖాదిర్ కూడా ఫస్ట్-క్లాస్ పోటీలో వివిధ పాకిస్తాన్ జట్లకు ప్రాతినిధ్యం వహించారు.  ఇతని చిన్న కుమారుడు ఉస్మాన్ ఖాదిర్ 12 లిస్ట్ ఎ మ్యాచ్‌లలో ఆడాడు. ఇతని కుమార్తె, నూర్ అమీనా, ఉమర్ అక్మల్‌ను వివాహం చేసుకుంది.

 మరణం 
అబ్దుల్ ఖాదిర్ 64వ పుట్టినరోజుకు తొమ్మిదిరోజుల ముందు 2019 సెప్టెంబరు 7న గుండెపోటుతో లాహోర్‌లో మరణించాడు. ఖదీర్ తన  మరణించాడు. పాకిస్తాన్ క్రికెట్ బోర్డ్ అబ్దుల్ ఖాదిర్‌కు నివాళులు అర్పించింది.

 మూలాలు 

 బాహ్య లింకులు 
 
 

వర్గం:పాకిస్తాన్ క్రికెట్ క్రీడాకారులు
వర్గం:పాకిస్తాన్ టెస్ట్ క్రికెట్ క్రీడాకారులు
వర్గం:పాకిస్తాన్ వన్డే క్రికెట్ క్రీడాకారులు
వర్గం:2019 మరణాలు
వర్గం:1955 జననాలు